  Виталий Пронин Ижысь Первомайской ёросысь Радик Чирковлы (нимтулыз вош-тэмын) ӝоген 18 арес тырмоз. Кема ик уг улы ай, но улонлэсь пӧсьсэ но, кезьытсэ но адӟиз ни. Кырыж сюрес вылэ сое вуттӥз шузимытӥсь суретъёсын эшъяськемез. Ижысь югдурез утисьёс но общественникъёс борддоре гожъямъёсты буяло.Югдурез утёнъя министерстволэн сайтысьтызСемьяяз Радик кема возьмам пинал. Ёрмыса улонэз со ӧз тодылы: компьютер, сотовой телефон яке дуно дӥсь кулэ — анай-атаез, пал кыл вератэк, басьяллязы. Бай улонэз йылпумъяськиз 11 аресказ: атаез юыны кутскиз, ужзэ ыштӥз, шӧмаськем дыръяз кышноез, пиез вылэ мыжыкъёсыныз урдскылыны ӧдъяз. Атайзэ адӟонтэм вылысь Радик ваньмон дырзэ урамын ортчытъяз. Тазьы калтыртонъяз со аслыз выль эшъёс шедьтӥз, школаын дышетскон мӧзмыт, акылес потыны кутскиз. — Ӝоген шӧдыны кутски пиелэсь алдаськемзэ: школаын вал, шуэ, нош дышетӥсьёслы жингыртӥсько но, ӧм адӟылэ, пе, — вера Радиклэн анаез Алевтина Михайловна. — Эшъёсыныз но телефон пыр мынэсьтым лушкем вераськыны кутскиз, эшшо ке кыӵе ке валантэм кылъёсын. Юалляськемелы пумит киыныз гинэ шонтылӥз: мон, пе, пичи ӧвӧл ни, ачим тодӥсько-валасько, тырмоз монэ дышетыны. Кӧня ке дыр ортчыса, уйёсы но берталлямысь дугдӥз. Нош огполаз — 13 арес вал солы соку — вуиз гордэктэм синъёсын, укыр вераськись, капчи мылкыдо. Таӵе шулдыр вакытъёссэ адӟылэме ик ӧй вал на кадь. Нырысь малпай, кудӟытӥсьсэ шӧмъямын шуыса. Котырзэ-дӥсьсэ зынъясько но, лыс зын лыктэ, аракы зыныз ӧвӧл. Тамак зын но уг шӧдӥськы. Ӵуказеяз со быдэс нунал кулэм кадь изиз. Бӧрысь ини вераз: соку, пе, марихуана турын кыским вал. Эн, пе, сюлмаськы, со тамак кадь гинэ ук, огпол веръяса, номыр уз лу... Атаез со понна авторитет ӧй вал ни, мон но огкыл шедьтэмысь дугдӥ. Та учыр бере валай: маке но кароно, пиме утёно. Кӧня психологъёс доры пизэ ӧз нуллы мискинь анай, пайдаез кӧня ке нуналлы гинэ тырмылӥз. Радик озьы ик лумбытлы ышылӥз, телефонзэ ӧз кутылы. — Квартираын улысалмы ке, оло, кытчы кариськемзэ чакланы капчигес луысал. Нош ми частной секторын нимаз коркан улӥм. Педло потаны шуыса куриське но чиптэм-чаптэм ыше, — шуэ Алевтина Михайловна. Нылпиез наркотикъёслэсь утён понна: • Усыкмытӥсь суретъёсты вӧлмытон паськыт мынэ Интернет пыр, соин ик чаклано пиналлэсь социальной сетьёсын пукемзэ. • Пиналэн лулысь-сюлмысь кенешылоно, кинэн эшъяськемез, ульчаын ма каремез сярысь юалляськоно. • Тыршоно ваньмон дырзэ пайдаё радъяны. Атаез, пиезлэсь турын кыскемзэ тодыса, уката урмиз. Мон, пе, калык радъя юисько, нош тыныд наркотикъёс кулэ луизы-а?! Ӝоген Радик дораз нош ик усыкмыса вуиз. — Пыд вылаз мырдэм сылэ, синъёсыз горд-гордэсь, шорам жальмаса кадь учке. Юан сётӥськод, нош со пумитад валантэм кылъёс вера. Воксё мурт кылын вераське, кожалод. Кисыосысьтыз утчаськи, шедьтӥ пипетка порма пияла гумыез. Мукет нуналаз солы сое возьматӥ но, амалыз ӧй вал ни — эшъёсын ӵош, пе, сылал зынъямы вал. Мукет нуналаз ик анай 13 аресъем пизэ кужмысь нуиз Ижысь реабилитацияя одӥгаз центре. Отысь нарколог, Радик-лэсь сылал зынъямзэ тодыса, анаезлы ивортӥз: турын-куаръёсын ӵошатыса, сылалъёс, пе, трослы кышкытэсь. Адямиез соос 2 поллы шаплыгес сисьто. Огпол веръям бере ик зависимость кылдэ, солэсь йӧнатӥськон трослы секытэнгес ортче. Но реабилитацияя центрын Радикез арня гинэ возизы: со частной вал, анайлэн пизэ кемагес возьыны уксёез ӧз тырмы. Отысь потыса, пиез шуиз: всё, визьмаськи. Но сазь улон вакытыз кема ик ӧз кыстӥськы. Нош ик эшъёсыныз пумиськылыны, дораз усыкмыса вуылыны кутскиз. Таяз радэ шузимытӥсь суретъёс борды ватсаськиз кудӟытӥсез но. — Али малпасько ни, сое соку ик нуоно вылэм наркологияя кун диспансере, отын сое эмъян понна уксё тыроно ӧй луысал. Но малпай, пиме учётэ пуктозы, таиз, оло, азьланяз люкетоз солы ӟеч уж шедьтыны, — ӧпкеле анай. ...Огнуналэ доразы вуизы югдурез утисьёс, анаезлы ивортӥзы: пиды магазинысь дуно телефон лушкам, сое наркотик басьтон вылысь вузам. Эшшо ке одӥг лавкаысь, вузаськисьсэ пуртэн кышкатыса,эшъёсыныз сур но тамак поттӥллям. Йыруж лэсьтыкуз, солы 14 арес тырмемын луысал ке, Уголовной кодексысь кӧня ке статьяосъя кыл кутысал, кемалы кечат-вамат корт сьӧры шедьысал. Но 14 аресозяз кӧня ке толэзь кылемын на вал. Озьы пияшез 7 толэзьлы келязы Ижысь быдэ вуымтэ правонарушительёслы чаклам изоляторе. — Отын со дышетсконзэ азьланьтӥз. Анай-атайёсын адӟиськон нуналэ дораз вуылыкум, нырысьсэ кылӥ, кин луэмез потэ: асме, пе, юристэн адӟисько. Изоляторын ӵапак та удысъя ватсаса тодон-валан сёто, со но дышетскем. Эшшо ке отын солы юрттэт сётӥллям психологъёс, наркологъёс. Тау карисько ваньзылы, кин пиме нодъяз. Шӧдӥ на: со монэ дунъяны кутскиз. Инмар гинэ медаз кушты, син гинэ медам усь... — шуэ анай. Радиклэн изоляторысь потонэзлы анаез дасяськиз: азьвыл эшъёсыныз медаз адскылы шуыса, городлэн мукет палаз улон инты басьтӥз. Атаез улонысь кошкемын вал ни соку. Изоляторын улон Радикез визьмаз. Техникуме пыриз, газоснабжениея оборудованиез тупатъясьлы дышетске. Ӟеч семьяысь нылашез туган кутӥз. Наркотикъёслэн четлыказы шедьылэмез пумысен со тодаз вайыны уг яраты, вакчияк шуэ: со мынам улонэ ӧй вал кадь…  